O‘zbekiston Respublikasining “2022-yil uchun O‘zbekiston Respublikasining Davlat budjeti to‘g‘risida”gi Qonuni ijrosini ta’minlash chora-tadbirlari to‘g‘risida

“2022-yil uchun O‘zbekiston Respublikasining Davlat budjeti to‘g‘risida”gi O‘zbekiston Respublikasining Qonuni ijrosini ta’minlash maqsadida:
 1. Quyidagilar:
 2022-yilda ikkinchi darajali budjet mablag‘larini taqsimlovchilarga ajratiladigan budjet mablag‘larining cheklangan miqdorlari 1-ilovaga muvofiq;
 2022-yil uchun O‘zbekiston Respublikasi respublika budjeti, Qoraqalpog‘iston Respublikasi budjeti, viloyatlar va Toshkent shahar mahalliy budjetlari aylanma kassa mablag‘larining yo‘l qo‘yiladigan eng kam miqdorlari 2-ilovaga muvofiq;
 2022-yil uchun O‘zbekiston Respublikasi Davlat budjeti daromadlari prognozi 3-ilovaga muvofiq;
 Foyda solig‘i to‘liqligicha O‘zbekiston Respublikasi respublika budjetiga yo‘naltiriladigan yirik soliq to‘lovchilar ro‘yxati 4-ilovaga muvofiq tasdiqlansin.
 2. Quyidagi soliq turlari bo‘yicha daromadlar prognozining oshirib bajarilgan qismi Qoraqalpog‘iston Respublikasi respublika budjeti, viloyatlar viloyat budjetlari va Toshkent shahrining shahar budjetida quyidagi miqdorlarda qoldirilsin: 
 jismoniy shaxslardan olinadigan daromad solig‘i to‘liq hajmda; 
 foyda solig‘i to‘liq hajmda (mazkur qarorga 4-ilovada ko‘rsatilgan yirik soliq to‘lovchilar, O‘zbekiston Respublikasida doimiy faoliyat olib boruvchi muassasa orqali faoliyat yurituvchi O‘zbekiston Respublikasi norezidentlari tomonidan, shuningdek, norezidentlarning to‘lov manbaida ushlab qolinadigan daromadlaridan to‘lanadigan foyda solig‘i bundan mustasno); 
 qo‘shilgan qiymat solig‘i bo‘yicha daromadlar prognozining oshirib bajarilgan qismining 60 foizi (mazkur qarorga 4-ilovada ko‘rsatilgan yirik soliq to‘lovchilar tomonidan to‘lanadigan qo‘shilgan qiymat solig‘i bundan mustasno);
 Bunda soliq turlari bo‘yicha daromadlar prognozining oshirib bajarilgan qismini hisoblashda yirik soliq to‘lovchilardan tushumlar (mazkur qarorga 4-ilovada ko‘rsatilgan yirik soliq to‘lovchilar tomonidan to‘lanadigan soliqlar bundan mustasno) hududlar kesimida inobatga olinadi.
 Moliya vazirligiga narxlar (tariflar) va qonunchilik hujjatlari o‘zgarishidan kelib chiqib, qo‘shilgan qiymat solig‘i bo‘yicha daromadlar prognozini tasdiqlangan ko‘rsatkichlar doirasida hududlar kesimida qayta taqsimlash huquqi berilsin.
 Belgilansinki, 2021-yil IV chorak yakunlari bo‘yicha O‘zbekiston Respublikasi respublika budjetidan Qoraqalpog‘iston Respublikasi respublika budjeti, viloyatlar viloyat budjetlari va Toshkent shahrining shahar budjetiga daromadlar prognozining oshirib bajarilgan qismini o‘tkazish 2022-yil yanvar oyida amalga oshiriladi va 2021-yilgi hisobotlarda aks ettiriladi.
 3. Belgilansinki, 2022-yil 1-yanvardan boshlab ijtimoiy soliq tushumlari quyidagicha taqsimlanadi:
 a) budjet tashkilotlari bo‘yicha: 
 budjetdan tashqari Pensiya jamg‘armasiga — 99,2 foiz;
 Bandlikka ko‘maklashish davlat jamg‘armasiga va Aholini tadbirkorlikka jalb qilish jamg‘armasiga — 0,4 foiz;
 O‘zbekiston Kasaba uyushmalari federatsiyasi kengashiga — 0,4 foiz;
 b) boshqa to‘lovchilar bo‘yicha:
 budjetdan tashqari Pensiya jamg‘armasiga — 98,4 foiz;
 Bandlikka ko‘maklashish davlat jamg‘armasiga va Aholini tadbirkorlikka jalb qilish jamg‘armasiga — 0,8 foiz;
 O‘zbekiston Kasaba uyushmalari federatsiyasi kengashiga — 0,8 foiz.
 4. 2022-yil uchun quyidagi soliq stavkalari:
 a) “Navoiy kon-metallurgiya kombinati” AJ va “Olmaliq kon-metallurgiya kombinati” AJ uchun:
 foyda solig‘i 5-ilovaga muvofiq rentabellik darajasidan kelib chiqqan holda;
 oltin bo‘yicha yer qa’ridan foydalanganlik uchun soliq stavkasi 10 foiz va palladiy, kumush, mis bo‘yicha 15 foiz miqdorida belgilansin. Bunda yer qa’ridan foydalanganlik uchun soliq bazasi ishlov berish (boyitish), qayta ishlash (affinaj) va tashish xarajatlarini chegirmagan holda aniqlanadi;
 b) “O‘zbekneftgaz” AJ uchun neft, tabiiy gaz va gaz kondensati bo‘yicha 15 foiz miqdorida tasdiqlansin.
 5. Oltindan yasalgan zargarlik buyumlarini chakana savdoda sotganlik uchun yig‘im 1 grammiga 1 000 so‘m miqdorida saqlab qolinsin.
 6. Qishloq xo‘jaligi vazirligi Davlat soliq qo‘mitasi huzuridagi Kadastr agentligi, “O‘zdaverloyiha” ilmiy-loyiha instituti, Davlat soliq qo‘mitasi va Davlat statistika qo‘mitasi bilan birgalikda 2022-yil 1-aprelgacha yerlarga soliq solish uchun ularning normativ qiymatini aniqlasin va qishloq xo‘jaligi yerlariga ega yuridik shaxslar, shu jumladan dehqon xo‘jaliklariga yetkazsin.
 7. Belgilansinki, jismoniy shaxslarga ular tomonidan chakana savdo, umumiy ovqatlanish va maishiy xizmat ko‘rsatish obyektlarida amalga oshirilgan xarid summasining 1 foizi miqdoridagi to‘lovlar respublika budjeti daromadlari qismida qo‘shilgan qiymat solig‘ini qaytarishga rejalashtirilgan mablag‘lar hisobidan amalga oshiriladi.
 8. 2022-yil 31-dekabrga qadar O‘zbekiston Respublikasi hududiga olib kirishda bojxona bojining nol stavkalari qo‘llaniladigan tovarlar ro‘yxati 6-ilovaga muvofiq tasdiqlansin.
 9. Budjet xarajatlarining samaradorligini baholash maqsadida 2021-yilda tajriba tariqasida Sog‘liqni saqlash vazirligi, Suv xo‘jaligi vazirligi, Xalq ta’limi vazirligi va Avtomobil yo‘llari qo‘mitasi faoliyatining maqsadli indikatorlari joriy etilganligi ma’lumot uchun qabul qilinsin.
 40 ta birinchi darajali budjet mablag‘larini taqsimlovchilarning 2022 — 2024-yillar uchun budjet mablag‘laridan foydalanish bilan bog‘liq maqsadli indikatorlari 7-ilovaga muvofiq tasdiqlansin.
 Belgilansinki:
 maqsadli indikatorlarning bajarilishini baholash har chorak yakuni bo‘yicha vazirlik va idoralarning ichki audit xizmatlari tomonidan amalga oshiriladi;
 hisobot yili yakuni bo‘yicha Hisob palatasi maqsadli indikatorlarning bajarilishini auditdan o‘tkazadi.
 Mazkur qaror bilan tasdiqlangan maqsadli indikatorlarning bajarilishi yuzasidan vazirlik va idoralar rahbarlarining hisobotlarini Oliy Majlis Qonunchilik palatasida har chorak yakunida eshitib borish amaliyoti joriy etilsin.
 10. 2022-yil 1-yanvardan boshlab ichimlik suvi ta’minoti va oqova suv tizimlarini yaxshilash bo‘yicha barcha loyihalar uchun Davlat budjetidan ajratiladigan mablag‘larni Moliya vazirligi huzuridagi Suv ta’minoti va kanalizatsiya tizimlarini rivojlantirish jamg‘armasi va uning hududiy hisobraqamlari orqali moliyalashtirish tartibi belgilansin.
 11. Belgilansinki, 2023-yil 1-yanvardan boshlab yer uchastkalariga doimiy foydalanish huquqi belgilangan tartibda davlat ro‘yxatidan o‘tkazilmagan yerlarda joylashgan irrigatsiya va melioratsiya obyektlari hamda avtomobil yo‘llarini saqlash va ta’mirlash uchun budjet mablag‘lari ajratilmaydi.
 Suv xo‘jaligi vazirligi, Avtomobil yo‘llari qo‘mitasi Kadastr agentligi, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan birgalikda irrigatsiya va melioratsiya obyektlari hamda avtomobil yo‘llari joylashgan yer uchastkalarini xatlovdan o‘tkazsin hamda 2022-yil yakuniga qadar yer uchastkalariga doimiy foydalanish huquqi davlat ro‘yxatidan o‘tkazilishini ta’minlasin.
 Moliya vazirligi bir oy muddatda mazkur bandda nazarda tutilgan yer uchastkalariga doimiy foydalanish huquqi belgilangan tartibda davlat ro‘yxatidan o‘tkazilishi bilan bog‘liq tadbirlarni amalga oshirish uchun mablag‘lar ajratish bo‘yicha Vazirlar Mahkamasiga taklif kiritsin.
 12. Belgilansinki:
 2022-yil 1-iyundan boshlab tajriba tariqasida, bosqichma-bosqich yil yakuniga qadar Suv xo‘jaligi vazirligi va Avtomobil yo‘llari qo‘mitasi tarkibidagi barcha unitar korxonalarga faqat Moliya vazirligi G‘aznachiligi tomonidan xizmat ko‘rsatiladi;
 Moliya vazirligi G‘aznachiligiga o‘tkazilgan unitar korxonalarning bo‘sh mablag‘lari tijorat banklari depozitlariga Moliya vazirligi G‘aznachiligiga buyurtmanoma taqdim etish orqali joylashtiriladi;
 2022-yilgacha davlat unitar korxonalari bo‘sh mablag‘larining tijorat banklari depozitlariga joylashtirilgan milliy valyutadagi mablag‘lari depozitlar muddati tugagandan so‘ng, ularning muddati uzaytirilmasdan tegishli g‘azna hisobvarag‘iga o‘tkaziladi.
 13. 2022-yilda soliq yukining keskin oshishiga yo‘l qo‘ymaslik maqsadida quyidagilar belgilansin:
 jismoniy shaxslardan olinadigan yer solig‘i (tadbirkorlik faoliyatida foydalanadigan yer uchastkalaridan tashqari) summasi 2021-yil uchun hisoblangan soliq summasining 1,3 baravaridan oshmasligi lozim;
 2018-yilda belgilangan kadastr qiymati asosida hisoblangan, jismoniy shaxslardan olinadigan mol-mulk solig‘i summasi 2021-yil uchun hisoblangan soliq summasining 1,3 baravaridan oshmasligi lozim.
 14. Moliya vazirligi va Davlat soliq qo‘mitasining yuridik shaxslarning mol-mulkiga solinadigan soliq va yuridik shaxslardan olinadigan yer solig‘i to‘lashdan ozod etilgan soliq to‘lovchilardan ushbu soliqlardan hisoblangan summaning bir foizini undirish tartibini joriy etish haqidagi taklifi ma’qullansin.
 Moliya vazirligi Davlat soliq qo‘mitasi bilan birgalikda ikki oy muddatda qonunchilik hujjatlariga mazkur banddan kelib chiqadigan o‘zgartirish va qo‘shimchalarni kiritish to‘g‘risidagi takliflarni Vazirlar Mahkamasiga kiritsin.
 15. Soliq to‘lovchilarga quyidagi huquqlar berilsin:
 2022-yil 1-fevralga qadar 2022-yil uchun yuridik shaxslarning mol-mulkiga solinadigan soliq summasi to‘g‘risidagi ma’lumotnomani ko‘chmas mulk obyektlariga bir kvadrat metr minimal qiymat miqdorini hisobga olmagan holda taqdim etish;
 2022-yil 1-aprelga qadar kadastr organlarida ko‘chmas mulk obyektlari maydonlarini taqqoslashni amalga oshirish, 2022-yil uchun yuridik shaxslarning mol-mulkiga solinadigan soliq summasi to‘g‘risidagi aniqlashtirilgan ma’lumotnomani penya hisoblash ko‘rinishidagi javobgarlik chorasi qo‘llanilmagan holda taqdim etish;
 2022-yil 1-oktabrga qadar ko‘chmas mulk qiymatini baholovchi tashkilotni jalb qilgan holda mustaqil baholashni o‘tkazish va 2022-yil uchun yuridik shaxslarning mol-mulkiga solinadigan soliq summasi to‘g‘risida aniqlashtirilgan ma’lumotnoma va baholash hisobotini soliq organlariga taqdim etish. Bunda ko‘chmas mulk obyektlarini mustaqil baholash o‘tkazish rejalashtirilganligi to‘g‘risida 2022-yil 1-aprelga qadar soliq organlarini xabardor qilish yoki oxirgi ikki yil davomida baholovchi tashkilotni jalb qilgan holda o‘tkazilgan mol-mulkni baholash natijalarini soliq organlariga taqdim etishi shart;
 qishloq xo‘jaligiga mo‘ljallanmagan yerlar uchun yer solig‘i bo‘yicha soliq hisobotlarini 2022-yil 1-fevralga qadar taqdim etish. 
 Davlat soliq qo‘mitasi huzuridagi Kadastr agentligi har bir ko‘chmas mulk obyekti qiymatini mustaqil baholash natijalari to‘g‘risidagi ma’lumotlarning doimiy asosda ma’lumotlar bazasiga kiritilishini ta’minlasin.
 16. Belgilansinki, 2022-yil 1-yanvardan boshlab budjet mablag‘lari hisobidan amalga oshiriladigan davlat xaridlari (import shartnomalari asosida amalga oshiriladigan xaridlardan tashqari) uchun to‘lovlar faqat elektron hisobvaraq-fakturalarni rasmiylashtirgan holda amalga oshiriladi.
 17. 2022-yil 1-apreldan 2022-yil 31-dekabrga qadar tajriba tariqasida “Navoiy kon-metallurgiya kombinati” AJ, “Olmaliq kon-metallurgiya kombinati” AJ va “Uzbekistan Airways” AJ misolida tovarlarni import qilishda va tovarlarni (xizmatlarni) realizatsiya qilishda to‘lanadigan qo‘shilgan qiymat solig‘i summalarini o‘zaro hisobga olish tartibi joriy qilinadi.
 Davlat soliq qo‘mitasi va Davlat bojxona qo‘mitasi 2022-yil 15-martga qadar mazkur korxonalar misolida o‘zaro hisobga olish mexanizmini ishlab chiqsin.
 Moliya vazirligi Davlat bojxona qo‘mitasi va Davlat soliq qo‘mitasi bilan birgalikda 2022-yil 1-noyabrga qadar tajriba sifatida qo‘llanilgan tartibni boshqa korxonalarga tatbiq qilish yuzasidan Vazirlar Mahkamasiga taklif kiritsin.
 18. Belgilansinki, 2022-yil 1-iyulga qadar davlat soliq xizmati organlarining “E-aktiv” avtomatlashtirilgan axborot tizimi bilan integratsiya qilinmaganlik yoki undagi barcha operatsiyalarni to‘liq aks ettirmaganlik uchun nazarda tutilgan javobgarlik choralari qo‘llanilmaydi.
 19. 2022-yil 1-iyuldan boshlab ishlab chiqaruvchilar uchun etil spirti va alkogolli mahsulotlarni ishlab chiqarishda soliq organlarining axborot tizimlari bilan integratsiyalashgan elektron hisobga olish va o‘lchash uskunalaridan foydalanish majburiyligi belgilansin.
 20. Davlat soliq qo‘mitasi bir oy muddatda avtomobillarga yoqilg‘i quyish stansiyalari hamda avtomobillarga gaz quyish va gaz to‘ldirish kompressor stansiyalariga zamonaviy elektron hisobga olish va o‘lchash uskunalarini o‘rnatish, ularni soliq organlarining axborot tizimlari bilan integratsiya qilish bo‘yicha Vazirlar Mahkamasiga takliflar kiritsin.
 21. Davlat soliq qo‘mitasi:
 etil spirtini va alkogol mahsulotlarini ishlab chiqarishda soliq organlarining axborot tizimlari bilan integratsiyalashgan elektron hisobga olish va o‘lchash uskunalaridan foydalanish ustidan tizimli va qat’iy nazoratni ta’minlasin va belgilangan talab buzilgan taqdirda, bunday soliq to‘lovchilarning qonunchilikda belgilangan tartibda javobgarlikka tortilishini ta’minlansin;
 qo‘shilgan qiymat solig‘i to‘lovchilarni maxsus hisobga qo‘yish uchun foydalaniladigan xavfni tahlil qilish tizimida mezon sifatida etil spirtini, alkogol mahsulotlarini ishlab chiqaruvchilar tomonidan qonunchilikda belgilangan ruxsat etuvchi (litsenziya) talablarning buzilishini nazarda tutsin.
 22. Davlat soliq qo‘mitasining “Soliq ma’lumotlarini qayta ishlash markazi” davlat unitar korxonasini tashkil etish to‘g‘risidagi taklifi ma’qullansin.
 Moliya vazirligi Davlat soliq qo‘mitasiga “Soliq ma’lumotlarini qayta ishlash markazi” davlat unitar korxonasi tomonidan xizmatlar ko‘rsatish uchun asoslangan hisob-kitoblarga ko‘ra mablag‘larni 2023-yildan boshlab har yili O‘zbekiston Respublikasi Davlat budjeti parametrlarida ajratishni nazarda tutsin.
 23. Hisob palatasi va Moliya vazirligi tadbirkorlikni, iqtisodiyotning ayrim sohalarini qo‘llab-quvvatlash uchun Tiklanish va taraqqiyot jamg‘armasi hamda Davlat budjetidan vazirlik va idoralarning maqsadli jamg‘armalariga 2017 — 2021-yillarda ajratilgan mablag‘lardan maqsadli foydalanilganligi, ularning samaradorligi va natijadorligini o‘rgansin hamda 2022-yil 1-iyulga qadar O‘zbekiston Respublikasi Prezidenti Administratsiyasiga axborot kiritsin. 
 24. O‘zbekiston Respublikasi Davlat budjetining barqarorligini ta’minlash va xarajatlarning samaradorligini oshirish bo‘yicha “yo‘l xaritasi” 8-ilovaga muvofiq tasdiqlansin.
 25. O‘zbekiston Respublikasi Prezidentining va O‘zbekiston Respublikasi Hukumatining ayrim qarorlariga 9-ilovaga muvofiq o‘zgartirish va qo‘shimchalar kiritilsin.
 26. O‘zbekiston Respublikasi Prezidentining va O‘zbekiston Respublikasi Hukumatining ayrim qarorlari 2022-yil 1-yanvardan 10-ilovaga muvofiq o‘z kuchini yo‘qotgan deb hisoblansin.
 27. Moliya vazirligi manfaatdor vazirlik va idoralar bilan birgalikda ikki oy muddatda qonunchilik hujjatlariga ushbu qarordan kelib chiqadigan o‘zgartirish va qo‘shimchalar to‘g‘risida Vazirlar Mahkamasiga takliflar kiritsin.
 28. Mazkur qarorning ijrosini nazorat qilish O‘zbekiston Respublikasining Bosh vaziri A.N. Aripov va O‘zbekiston Respublikasi Bosh vazirining o‘rinbosari J.A. Qo‘chqorov zimmasiga yuklansin.
 1. O‘zbekiston Respublikasi Prezidentining 2017-yil 18-martdagi PQ-2847-son qarori bilan tasdiqlangan O‘zbekiston Respublikasi Moliya vazirligi to‘g‘risidagi nizomning 9-bandi:
 a) 1-kichik bandida:
 o‘ninchi va o‘n birinchi xatboshilar quyidagi tahrirda bayon etilsin:
 “O‘zbekiston Soliq maslahatchilari palatasi tomonidan tasdiqlangan soliq maslahatchilarini o‘qitish va malakasini oshirish dasturlarini hamda soliq maslahatchisining malaka sertifikatini olish uchun malaka imtihonlarini tashkil etish va o‘tkazish tartibini kelishadi. Shuningdek, soliq maslahatchilari reyestrini o‘zining rasmiy saytida e’lon qiladi va uni muntazam yangilab boradi;
 soliq maslahatchisining malaka sertifikatini olish uchun nomzodlarni o‘qitishni tashkil etishda va malaka imtihonlarini o‘tkazishda O‘zbekiston Soliq maslahatchilari palatasiga texnik va uslubiy yordam ko‘rsatadi”;
 b) 3-kichik bandi quyidagi tahrirdagi xatboshi bilan to‘ldirilsin:
 “budjet tasnifini ishlab chiqadi va tasdiqlaydi, shuningdek unga 6 oy yakuni bo‘yicha o‘zgartirish va qo‘shimchalar kiritadi. Shu bilan birga, budjet tasnifiga o‘zgartirish va qo‘shimchalar kiritishdan oldin Moliya vazirligining axborot tizimiga tegishli o‘zgartirish va qo‘shimchalar kiritishi mumkin”;
 v) 14-kichik bandning yettinchi xatboshida “soliq maslahati,” so‘zlari chiqarib tashlansin.
 2. O‘zbekiston Respublikasi Prezidentining 2017-yil 29-dekabrdagi “O‘zbekiston Respublikasining 2018-yilgi asosiy makroiqtisodiy ko‘rsatkichlari prognozi va davlat budjeti parametrlari to‘g‘risida”gi PQ-3454-son qarorining 9-bandi chiqarib tashlansin.
 3. O‘zbekiston Respublikasi Prezidentining 2018-yil 27-sentabrdagi “O‘zbekiston Respublikasining “Davlat xaridlari to‘g‘risida”gi qonunini amalga oshirish chora-tadbirlari to‘g‘risida”gi PQ-3953-son qarorining 3-bandi quyidagi tahrirdagi xatboshi bilan to‘ldirilsin:
 “Bunda, ro‘yxatdagi tovarlar (ishlar, xizmatlar)ning davlat xaridi bo‘yicha tuzilgan shartnomalar va ularga qo‘shimcha kelishuvlar O‘zbekiston Respublikasi Iqtisodiy taraqqiyot va kambag‘allikni qisqartirish vazirligi huzuridagi “Loyihalar va import kontraktlarini kompleks ekspertiza qilish markazi” davlat unitar korxonasida kompleks ekspertizadan o‘tkazilmaydi, bundan qiymati bazaviy hisoblash miqdorining yigirma besh ming (budjet buyurtmachilari uchun olti ming) baravari miqdoridan oshgan shartnomalar va ularga qo‘shimcha kelishuvlar mustasno”.
 4. O‘zbekiston Respublikasi Prezidentining 2018-yil 19-iyuldagi “O‘zbekiston Respublikasi Energetika vazirligi huzuridagi Atom energetikasini rivojlantirish agentligi faoliyatini tashkil etish to‘g‘risida”gi PQ-3870-son qarorining 6-bandida:
 a) ikkinchi xatboshisi chiqarib tashlansin;
 b) uchinchi va to‘rtinchi xatboshilar tegishincha ikkinchi va uchinchi xatboshilar deb hisoblansin.
 5. O‘zbekiston Respublikasi Prezidentining 2018-yil 26-dekabrdagi “O‘zbekiston Respublikasining 2019-yilgi asosiy makroiqtisodiy ko‘rsatkichlari prognozi va Davlat budjeti parametrlari hamda 2020-2021-yillarga budjet mo‘ljallari to‘g‘risida”gi PQ-4086-son qarorining 42-bandidagi “2022” raqami “2024” raqami bilan almashtirilsin.
 6. O‘zbekiston Respublikasi Prezidentining 2019-yil 1-fevraldagi “Bankrotlik taomillarini yanada soddalashtirish va sud boshqaruvchilari faoliyatini tubdan takomillashtirish chora-tadbirlari to‘g‘risida”gi PQ-4146-son qarorining 3-bandi “b” kichik bandida:
 a) uchinchi xatboshisi quyidagi tahrirda bayon etilsin:
 “soddalashtirilgan tartibi qo‘llanilganda, agar qarzdor bilan boshqacha kelishuv belgilangan bo‘lmasa, sud boshqaruvchisiga haq to‘lash xarajatlarining o‘rni qarzdorga nisbatan to‘lovga qobiliyatsizlik haqida ish qo‘zg‘atish to‘g‘risida ariza bergan soliq organi tomonidan Davlat budjeti mablag‘lari hisobidan qoplanadi. Bunda, sud boshqaruvchisiga haq to‘lash uchun sudning depozit hisobvarag‘iga bazaviy hisoblash miqdorining uch baravari miqdorida oldindan to‘lov amalga oshiriladi”;
 b) to‘rtinchi xatboshisi chiqarib tashlansin.
 7. O‘zbekiston Respublikasi Prezidentining 2019-yil 2-avgustdagi PQ-4412-son qarori bilan tasdiqlangan 2019-2020-yillarda O‘zbekiston Respublikasining sug‘urta bozorini jadal rivojlantirish bo‘yicha “Yo‘l xaritasi”ning 2-pozitsiyasi chiqarib tashlansin.
 8. O‘zbekiston Respublikasi Prezidentining 2020-yil 28-apreldagi “Raqamli iqtisodiyot va elektron hukumatni keng joriy etish chora-tadbirlari to‘g‘risida”gi PQ-4699-son qarorida:
 a) 9-bandning to‘rtinchi xatboshisi “11,25 foizi” so‘zlaridan keyin “(avtotransport vositalari oynalarining tusini o‘zgartirishga (qoraytirishga) ruxsatnoma berish bo‘yicha davlat xizmatlari bundan mustasno)” so‘zlari bilan to‘ldirilsin;
 b) 6-ilovaning 28-bandida:
 28.1.3 pozitsiyasi “Amalga oshirish muddati” ustunidagi “2020-yil oktyabr — 2021-yil aprel” so‘zlari “2020-yil oktyabr — 2022-yil avgust” so‘zlari bilan almashtirilsin.
 28.2.3 pozitsiyasi “Amalga oshirish muddati” ustunidagi “2020-yil oktyabr — 2021-yil sentyabr” so‘zlari “2020-yil oktyabr — 2024-yil dekabr” so‘zlari bilan almashtirilsin.
 9. O‘zbekiston Respublikasi Prezidentining 2020-yil 22-iyundagi “O‘zbekiston Respublikasining xalqaro shartnomalaridan va xalqaro tashkilotlarga a’zolikdan kelib chiqadigan majburiyatlarini bajarish tartibini takomillashtirish chora-tadbirlari to‘g‘risida”gi PQ-4756-son qarorida:
 a) 1-ilovada:
 13-pozitsiyasi quyidagi tahrirda bayon etilsin: 
 391-pozitsiya chiqarib tashlansin;
 b) 2-ilovaning 21-bandi quyidagi tahrirda bayon etilsin:
 “Agar avvalgi yillar bo‘yicha yoki dastlabki hisoblangan badal miqdori bilan haqiqatda to‘lanishi lozim bo‘lgan badal miqdori o‘rtasidagi farq natijasida yuzaga kelgan qarzdorlikni to‘lab berish uchun vakolatli organlarning joriy yildagi budjet parametrlarida mablag‘lar yetarli bo‘lganda ushbu qarzdorliklar to‘lab beriladi”.
 10. O‘zbekiston Respublikasi Prezidentining 2020-yil 10-iyuldagi PQ-4779-son qarori bilan tasdiqlangan Iqtisodiyot tarmoqlarining yirik energiya sarflovchi korxonalarida energiya samaradorligini oshirish va yoqilg‘i-energetika resurslarini tejash bo‘yicha “Yo‘l xaritasi”ning 8-pozitsiyasi o‘z kuchini yo‘qotgan deb hisoblansin.
 11. O‘zbekiston Respublikasi Prezidentining 2020-yil 4-avgustdagi PQ-4797-son qarori bilan tasdiqlangan “Ijtimoiy himoya yagona reyestri” axborot tizimi va manfaatdor vazirlik va idoralar axborot tizimlari o‘rtasida o‘zaro elektron hamkorlikni yanada yaxshilash va kengaytirish bo‘yicha chora-tadbirlar dasturining 7-pozitsiyasi “Bajarish muddati” ustunidagi “2021-yil 1-noyabrgacha” so‘zlari “2022-yil 1-aprelgacha” so‘zlari bilan almashtirilsin.
 12. O‘zbekiston Respublikasi Prezidentining 2020-yil 3-dekabrdagi “Iqtidorli yoshlarni saralab olish tizimi va akademik litseylar faoliyatini takomillashtirish chora-tadbirlari to‘g‘risida”gi PQ-4910-son qarorining 17-bandi “g” kichik bandidagi “ta’lim muassasasi rahbarining” so‘zlari “ta’lim muassasasi direktorining (ijrochi direktorining)” so‘zlari bilan almashtirilsin.
 13. O‘zbekiston Respublikasi Prezidentining 2021-yil 14-yanvardagi “Shaxmatni yanada rivojlantirish va ommaviylashtirish hamda shaxmatchilarni tayyorlash tizimini takomillashtirish chora-tadbirlari to‘g‘risida”gi PQ-4954-son qarorning 14-bandida:
 a) quyidagi tahrirdagi ikkinchi xatboshi bilan to‘ldirilsin:
 “davlat muassasasi hamda qobiliyatli yosh shaxmatchilarni tanlab oluvchi va tayyorlovchi hamda shaxmat bo‘yicha yuqori malakali mutaxassislar tayyorlashga yo‘naltirilgan maktabdan tashqari sport-ta’lim muassasasi hisoblanadi”;
 b) ikkinchi — to‘qqizinchi xatboshilar tegishincha uchinchi — o‘ninchi xatboshilar deb hisoblansin.
 14. O‘zbekiston Respublikasi Prezidentining 2021-yil 15-iyuldagi “O‘zbekiston Respublikasi O‘simliklar karantini va himoyasi agentligini tashkil etish to‘g‘risida”gi PQ-5185-son qarori 8-bandning uchinchi xatboshisidagi “respublika budjetidan” so‘zlari “Davlat budjetidan” so‘zlari bilan almashtirilsin.
 15. O‘zbekiston Respublikasi Prezidentining 2021-yil 28-iyuldagi “Sog‘liqni saqlash sohasida ixtisoslashtirilgan tibbiy yordam ko‘rsatish tizimini yanada takomillashtirish chora-tadbirlari to‘g‘risida”gi PQ-5199-son qarorida:
 a) 1-bandning “g” kichik bandi quyidagi tahrirda bayon etilsin:
 “2022-yil 1-oktabrdan boshlab mazkur qarorga 2-ilovaga muvofiq davlat tibbiyot muassasalarida moliyalashtirishning yangi mexanizmi asosida Davlat budjeti mablag‘lari hisobidan imtiyozli toifaga kiruvchi shaxslarni elektron axborot tizimi orqali hisobga olish va navbat asosida davolanishga yo‘llash tartibi joriy etiladi. Mazkur tartib joriy etilgunga qadar ushbu davlat tibbiyot muassasalari Davlat tibbiy sug‘urtasi jamg‘armasi orqali O‘zbekiston Respublikasi Sog‘liqni saqlash vazirligi tomonidan tasdiqlangan taqsimotga muvofiq xarajatlar tasnifining bir satrida moliyalashtiriladi. Bunda, tibbiyot muassasalari tomonidan budjet mablag‘lari hisobidan ko‘rsatilgan tibbiy xizmatlar bo‘yicha Davlat tibbiy sug‘urtasi jamg‘armasiga oylik hisobot taqdim etiladi”;
 b) 2-ilova quyidagi tahrirda bayon etilsin:
 1. Respublika ilmiy-ixtisoslashtirilgan allergologiya markazi.
 2. Respublika xirurgik angionevrologiya ixtisoslashtirilgan markazi.
 3. Respublika ko‘z kasalliklari klinik shifoxonasi.
 4. Respublika teri-tanosil kasalliklari klinik shifoxonasi.
 5. 2-sonli Respublika klinik shifoxonasi.
 6. Tibbiyot xodimlarining kasbiy malakasini rivojlantirish markazining ko‘p tarmoqli klinikasi.
 7. Andijon davlat tibbiyot instituti klinikasi.
 8. Samarqand davlat tibbiyot instituti klinikasi.
 9. Toshkent tibbiyot akademiyasi ko‘p tarmoqli klinikasi.
 10. Toshkent tibbiyot akademiyasi Urganch filiali klinikasi
 11. Toshkent davlat stomatologiya instituti klinikasi.
 12. Orolbo‘yi mintaqasi ixtisoslashtirilgan kardiologiya va kardioxirurgiya ilmiy-amaliy tibbiyot markazi”.
 16. O‘zbekiston Respublikasi Prezidentining 2021-yil 19-avgustdagi “Avtomobil transportida yuk tashuvchilarni qo‘llab-quvvatlashga doir qo‘shimcha chora-tadbirlar to‘g‘risida”gi PQ-5225-son qarori 1-bandining ikkinchi xatboshisidagi “8704 22” raqamlari “8704 23” raqamlar bilan almashtirilsin.
 17. O‘zbekiston Respublikasi Prezidentining 2021-yil 4-oktabrdagi “Chakana savdo va xizmat ko‘rsatish sohasida nazorat-kassa texnikasidan foydalanishni takomillashtirishga doir qo‘shimcha chora-tadbirlar to‘g‘risida”gi PQ-5252-son qarorida:
 a) 1-bandning “a” kichik bandida:
 ikkinchi xatboshidagi “shuningdek, to‘lov tizimi operatorlari orqali to‘lovni amalga oshirganda olingan” so‘zlari chiqarib tashlansin;
 uchinchi xatboshi quyidagi tahrirda bayon etilsin:
 “nazorat-kassa texnikasini va hisob-kitob terminallarini qo‘llash tartibini buzganlik, naqd pul mablag‘lari yoki plastik kartochkalar bo‘yicha to‘lov shakliga qarab narxlarni sun’iy ravishda oshirganlik yoki pasaytirganlik, tadbirkorlik faoliyatini davlat ro‘yxatidan o‘tmasdan amalga oshirganlik, shuningdek, identifikatsiya qilish vositalari bilan majburiy raqamli markirovka qilish nazarda tutilgan mahsulotlarda qalbaki markirovka qo‘llanilganlik yoki markirovka mavjud emasligi to‘g‘risida soliq organlariga maxsus dastur orqali xabar bergan jismoniy shaxslarga, ushbu ma’lumot asosida o‘tkazilgan tekshirish yakuniga ko‘ra huquqbuzarlardan undirilgan jarima summasi hisobidan nazorat-kassa texnikasining va (yoki) hisob-kitob terminallarini qo‘llamasdan savdoni amalga oshirganlik va xizmatlar ko‘rsatganlik bo‘yicha belgilangan jarimaning 20 foizi miqdorida mukofot to‘lanadi. Bunda, jarimaning qolgan undiriladigan qismi belgilangan tartibda taqsimlanadi”;
 b) 5-band quyidagi tahrirda bayon etilsin:
 “2022-yil 1-fevraldan boshlab to‘lov tashkiloti, tijorat banklarining elektron to‘lov xizmatlari (shu jumladan mobil ilovalar orqali), shuningdek, elektron tijorat platformalari — “Marketpleys”-larning axborot tizimlari yordamida masofadan turib amalga oshirilgan savdo va pullik xizmatlar bo‘yicha tranzaksiya-larning (“P2P”, kredit to‘lovlari bundan mustasno) elektron cheklarida soliq organlari axborotlar tizimlariga integratsiyalashgan va avtomatik tarzda shakllanuvchi fiskal belgilarni majburiy aks ettirish talabi o‘rnatilsin”.
 18. O‘zbekiston Respublikasi Vazirlar Mahkamasining 2000-yil 5-avgustdagi 305-son qarori bilan tasdiqlangan Obyektlar qurilishini loyihalash hujjatlarini ishlab chiqish bilan ayni bir vaqtda amalga oshirish tartibi to‘g‘risidagi nizomda:
 a) 13-banddagi “Davlat arxitektura-qurilish nazorati hududiy inspeksiyalari (DAQN inspeksiyalari)” so‘zlari “Qoraqalpog‘iston Respublikasi Qurilish vazirligi, viloyatlar va Toshkent shahar qurilish bosh boshqarmalari qoshidagi qurilish sohasida hududiy nazorat inspeksiyalari (keyingi o‘rinlarda — hududiy inspeksiyalar)” so‘zlari bilan almashtirilsin;
 b) 14-banddagi “DAQN” so‘zi “hududiy” so‘zi bilan almashtirilsin.
 19. O‘zbekiston Respublikasi Vazirlar Mahkamasining 2010-yil 23-sentabrdagi 211-son qarori bilan tasdiqlangan O‘zbekiston Respublikasidagi O‘zbekiston Respublikasi Davlat budjetidan moliyalashtiriladigan sport maktablari to‘g‘risidagi nizomning 8-bandi quyidagi tahrirdagi xatboshilar bilan to‘ldirilsin:
 “Xalqaro shaxmat akademiyasi;
 Chavandozlar maktabi”.
 20. O‘zbekiston Respublikasi Vazirlar Mahkamasining 2011-yil 6-apreldagi “O‘zbekiston Respublikasi fuqarolariga biometrik pasportlar, O‘zbekiston Respublikasi fuqarolariga xorijga chiqish biometrik pasportlari va fuqaroligi bo‘lmagan shaxslarga biometrik harakatlanish hujjatlari berganlik uchun tushayotgan mablag‘lardan foydalanish mexanizmini takomillashtirish chora-tadbirlari to‘g‘risida”gi 104-son qarori 1-bandida:
 “a” kichik bandidagi “60 foizi” so‘zlari “40 foizi” so‘zlari bilan almashtirilsin;
 “b” kichik bandi quyidagi tahrirdagi beshinchi xatboshi bilan to‘ldirilsin:
 “Davlat xizmatlari markazlarining xorijga chiqish biometrik pasportlarini rasmiylashtirish va berish uchun maxsus asbob uskunalar va dasturiy ta’minot bilan jihozlash va texnik xizmat ko‘rsatish uchun foydalaniladi”;
 beshinchi xatboshi oltinchi xatboshi deb hisoblansin.
 21. O‘zbekiston Respublikasi Vazirlar Mahkamasining 2018-yil 9-fevraldagi 103-son qarori bilan tasdiqlangan Ariza beruvchi-uy quruvchining 2017 — 2021-yillarda qishloq joylarda yangilangan namunaviy loyihalar bo‘yicha arzon uy-joylar qurish dasturida ishtirok etishi tartibi to‘g‘risidagi nizomning 17-bandi quyidagi tahrirdagi “e” kichik bandi bilan to‘ldirilsin:
 “e) ariza beruvchi O‘zbekiston Respublikasi Vazirlar Mahkamasining 2020-yil 25-martdagi 182-son qarori bilan tasdiqlangan “Uy-joy sotib olish yoki yakka tartibdagi uy-joylarni qurish va rekonstruksiya qilish uchun fuqarolarga subsidiya to‘lash tartibi to‘g‘risida”gi Nizom bilan belgilangan tartibda ipoteka krediti bo‘yicha boshlang‘ich badal va foiz to‘lovlarini bir qismini qoplash uchun O‘zbekiston Respublikasi Davlat budjetidan subsidiya taqdim etish uchun xabarnoma olgan taqdirda.”.
 22. O‘zbekiston Respublikasi Vazirlar Mahkamasining 2019-yil 15-maydagi 404-son qarori bilan tasdiqlangan O‘zbekiston Respublikasi Davlat aktivlarini boshqarish agentligi huzuridagi budjetdan tashqari Davlat aktivlarini boshqarish, transformatsiya va xususiylashtirish jamg‘armasi mablag‘larini shakllantirish va ulardan foydalanish tartibi to‘g‘risidagi nizomda:
 a) 6-bandning “a”, “b” va “v” kichik bandlari quyidagi tahrirda bayon etilsin:
 “a) 10 foizi, biroq har yili 100 mlrd so‘mdan ko‘p bo‘lmagan miqdorda — Jamg‘armaga;
 b) 3 foizi — mablag‘larni maqsadli ravishda bozor infratuzilmasini rivojlantirish va tadbirkorlarni huquqiy jihatdan qo‘llab-quvvatlash, shu jumladan, tadbirkorlar uchun tashkil etiladigan o‘quv kurslarini moliyalashtirishga yo‘naltirgan holda O‘zbekiston Respublikasi Savdo-sanoat palatasiga (Jamg‘armaning har yilgi daromadlari va xarajatlari parametrlarida belgilanadigan summadan oshgan qismi respublika budjetiga yo‘naltiriladi);
 v) qolgan qismi — O‘zbekiston Respublikasining respublika budjetiga”;
 b) 7-bandi ikkinchi, uchinchi va to‘rtinchi xatboshilari quyidagi tahrirda bayon etilsin:
 “10 foizi, biroq har yili 100 mlrd so‘mdan ko‘p bo‘lmagan miqdorda — Jamg‘armaga;
 3 foizi — mablag‘larni maqsadli ravishda bozor infratuzilmasini rivojlantirish va tadbirkorlarni huquqiy jihatdan qo‘llab-quvvatlash, shu jumladan, tadbirkorlar uchun tashkil etiladigan o‘quv kurslarini moliyalashtirishga yo‘naltirgan holda O‘zbekiston Respublikasi Savdo-sanoat palatasiga (Jamg‘armaning har yilgi daromadlari va xarajatlari parametrlarida belgilanadigan summadan oshgan qismi respublika budjetiga yo‘naltiriladi);
 qolgan qismi — Qoraqalpog‘iston Respublikasi Jo‘qorg‘i Kengesi, xalq deputatlari viloyatlar hamda Toshkent shahar Kengashlari qarorlari asosida tegishli mahalliy budjeti daromadiga o‘tkaziladi”.
 23. O‘zbekiston Respublikasi Vazirlar Mahkamasining 2019-yil 12-sentabrdagi “Sud boshqaruvchilari faoliyatini tashkil etish chora-tadbirlari to‘g‘risida”gi 765-son qarorida:
 a) 2-bandi chiqarib tashlansin;
 b) Sud boshqaruvchilari, ularni attestatsiyadan (qayta attestatsiyadan) o‘tkazish va malaka attestatini berish tartibi to‘g‘risidagi nizomda:
 14-bandi quyidagi tahrirda bayon etilsin:
 “Davlat soliq inspeksiyasining qarzdorni soddalashtirilgan tartibda bankrot deb topish to‘g‘risidagi arizasiga asosan bankrot deb topilgan xo‘jalik yurituvchi subyektning sud boshqaruvchisiga qarzdor joylashgan joydagi davlat soliq inspeksiyasi boshlig‘ining qaroriga muvofiq har bir yakunlangan tugatishga doir ish bo‘yicha arizachi tomonidan sud boshqaruvchisiga haq to‘lash xarajatlari uchun sudning depozit hisobvarag‘iga bazaviy hisoblash miqdorining uch baravari miqdorida mukofot to‘lanadi”;
 18-bandi chiqarib tashlansin.
 24. O‘zbekiston Respublikasi Vazirlar Mahkamasining 2019-yil 19-noyabrdagi “O‘zbekiston Respublikasi Jismoniy tarbiya va sport vazirligi huzuridagi Jismoniy tarbiya va sport bo‘yicha mutaxassislarni ilmiy-metodik ta’minlash, qayta tayyorlash va malakasini oshirish markazi hamda O‘zbekiston Respublikasida trenerlik faoliyatlarini yanada takomillashtirish chora-tadbirlari to‘g‘risida”gi 918-son qarorida:
 a) muqaddimada “Jismoniy tarbiya va sport vazirligi” so‘zlaridan keyin “, O‘zbekiston Futbol assotsiatsiyasi” so‘zlari bilan to‘ldirilsin;
 b) 1-bandning uchinchi xatboshidagi “oliy sport mahorati maktablari” so‘zlaridan keyin “, respublika futbol bo‘yicha sport mahoratini oshirish oliy maktabi, chavandozlar maktabi” so‘zlari bilan to‘ldirilsin;
 v) quyidagi mazmundagi 31-band bilan to‘ldirilsin:
 “31. Belgilab qo‘yilsinki, O‘zbekiston Futbol assotsiatsiyasi huzuridagi Respublika futbol bo‘yicha sport mahoratini oshirish oliy maktabi faoliyatini moliyalashtirish:
 O‘zbekiston Respublikasi Davlat budjeti mablag‘lari;
 oliy maktabi faoliyati sohasi bo‘yicha pullik xizmatlarni amalga oshirishdan tushadigan mablag‘lar;
 jismoniy va yuridik shaxslarning homiylik xayriyalari;
 qonunchilikda taqiqlanmagan boshqa manbalar hisobiga amalga oshiriladi”.
 25. O‘zbekiston Respublikasi Vazirlar Mahkamasining 2019-yil 20-dekabrdagi 1023-son qarori bilan tasdiqlangan Tadbirkorlik va shaharsozlik faoliyatini amalga oshirish uchun yer uchastkalarini elektron onlayn-auksion orqali berish tartibi to‘g‘risidagi nizomda 73-band “d” kichik bandining uchinchi xatboshisi quyidagi tahrirda bayon etilsin:
 “50 foizi — Qoraqalpog‘iston Respublikasi Jo‘qorg‘i Kengesi, xalq deputatlari viloyatlar hamda Toshkent shahar Kengashlari qarorlari asosida tegishli mahalliy budjeti daromadiga o‘tkaziladi”.
 26. O‘zbekiston Respublikasi Vazirlar Mahkamasining 2020-yil 20-fevraldagi 104-son qarori bilan tasdiqlangan O‘rnatilgan tashqi reklama obyektlari (konstruksiyalari) uchun to‘lov miqdorini aniqlash tartibi to‘g‘risidagi nizomi 6-bandning ikkinchi xatboshisi quyidagi tahrirda bayon etilsin:
 “45 foiz — Qoraqalpog‘iston Respublikasi Jo‘qorg‘i Kengesi, xalq deputatlari viloyatlar hamda Toshkent shahar Kengashlari qarorlari asosida tegishli mahalliy budjeti daromadiga o‘tkaziladi”.
 27. O‘zbekiston Respublikasi Vazirlar Mahkamasining 2020-yil 21-sentabrdagi 573-son qarori 1-ilovasi bilan tasdiqlangan O‘zbekiston Respublikasi Moliya vazirligi G‘aznachiligi huzuridagi Davlat qarziga xizmat ko‘rsatish bo‘yicha kafolat jamg‘armasi mablag‘larini shakllantirish va ulardan foydalanish tartibi to‘g‘risidagi nizomning 9-bandida:
 a) “k” kichik bandidagi “respublika budjetidan ajratmalar” so‘zlari “respublika budjeti daromadlarini ushbu summaga kamaytirgan holda o‘tkaziladigan ajratmalar” so‘zlari bilan almashtirilsin;
 b) “l” kichik bandi quyidagi tahrirda bayon qilinsin:
 “l) O‘zbekiston Respublikasi respublika budjetiga tushadigan yer qa’ridan foydalanganlik uchun soliqning (noruda foydali qazilmalardan tashqari) prognozdan orttirib bajarilgan qismining 50 foizi miqdorida, lekin yillik jami 150 mlrd. so‘mdan ko‘p bo‘lmagan miqdorda O‘zbekiston Respublikasi respublika budjetidan ajratmalar”.
 28. O‘zbekiston Respublikasi Vazirlar Mahkamasining 2020-yil 24-sentabrdagi “O‘zbekiston Respublikasida koronavirus infeksiyasi tarqalishining oldini olish tadbirlariga ajratilayotgan mablag‘larning samaradorligini ta’minlashga oid qo‘shimcha chora-tadbirlar to‘g‘risida”gi 583-son qarorida:
 a) 2-band quyidagi tahrirda bayon etilsin:
 “2. Belgilansinki, 2022-yil 1-yanvardan e’tiboran:
 koronavirus infeksiyasi bilan kasallangan bemorlar joylashgan muassasalarda faoliyat olib borayotgan tibbiyot va boshqa xodimlar hamda koronavirus infeksiyasini aniqlash laboratoriyalari xodimlariga ishlagan davri uchun ish yuklamalarini inobatga olgan holda ularning tarif stavkalariga 200 foiz miqdorida maxsus ustama joriy qilinadi.
 Bunda:
 anesteziolog-reanimatolog vrachlariga maxsus ustamalar 1,2 koeffitsiyentga oshirilgan holda hisob-kitob qilinadi va to‘lab beriladi;
 maxsus ustama to‘lovlari to‘lanadigan tibbiyot xodimlari va boshqa xodimlarning oylik lavozim maoshiga 6 foiz miqdorida har kunlik qo‘shimcha to‘lov amalga oshirilmaydi”;
 b) 3-bandning uchinchi va to‘rtinchi xatboshilari, 9 bandi chiqarib tashlansin;
 v) 10-band quyidagi tahrirda bayon etilsin:
 “O‘zbekiston Respublikasi Moliya vazirligining Davlat moliyaviy nazorati hududiy boshqarmalari koronavirus infeksiyasiga qarshi kurashish davrida tibbiyot muassasalariga Davlat budjetidan ajratilayotgan mablag‘larning maqsadli ishlatilishi, shu jumladan, jalb qilingan xodimlarga maxsus ustama to‘lovlarining to‘g‘ri va to‘liq to‘lanishi ustidan tizimli nazorat o‘rnatsin”;
 g) Koronavirus infeksiyasi bilan kasallangan bemorlarni davolash obyektlarida hamda koronavirus infeksiyasini aniqlash laboratoriyalarida faoliyat olib borayotgan xodimlarga maxsus rag‘batlantirish to‘lovlarini to‘lash tartibi to‘g‘risidagi nizomda:
 1-bandidagi “maxsus to‘lov” so‘zlari “maxsus ustama” so‘zlari bilan almashtirilsin;
 2-band quyidagi tahrirda bayon etilsin:
 “2. Xodimlarga maxsus ustamalar va ularga hisoblanadigan ijtimoiy soliqlar 2022-yilda koronavirus pandemiyasiga qarshi kurashish va vaksina sotib olish uchun ajratiladigan mablag‘lar hisobidan amalga oshiriladi”;
 4-band quyidagi tahrirda bayon etilsin:
 “4. Koronavirus infeksiyasi bilan kasallangan bemorlar joylashgan muassasalarda faoliyat olib borayotgan tibbiyot va boshqa xodimlar hamda koronavirus infeksiyasini aniqlash laboratoriyalari xodimlariga ishlagan davri uchun ish yuklamalarini inobatga olgan holda ularning tarif stavkalariga 200 foiz miqdorida maxsus ustama belgilanadi.
 Anesteziolog-reanimatolog vrachlarga maxsus ustamalar 1,2 koeffitsiyentga oshirilgan holda hisob-kitob qilinadi va to‘lab beriladi;
 Boshqa xodimlar tarkibiga jalb etilgan yordamchi, texnik va xizmat ko‘rsatuvchi xodimlar kiradi”;
 6-band quyidagi tahrirda bayon etilsin:
 “6. Maxsus ustama tibbiyot xodimlari va boshqa xodimlarga, shu jumladan, qisqa muddatga jalb etilgan tor yo‘nalishdagi tibbiyot mutaxassislariga haqiqatda ishlangan ish hajmi uchun to‘lanadi”;
 7-bandning uchinchi xatboshisidagi “har 30 kunlik” so‘zlari “haqiqatda ishlagan” so‘zlari bilan almashtirilsin;
 8-band chiqarib tashlansin;
 10-bandning ikkinchi xatboshisidagi “har 30 kunlik” so‘zlari “haqiqatda ishlagan” so‘zlari bilan almashtirilsin.
 29. O‘zbekiston Respublikasi Vazirlar Mahkamasining 2021-yil 28-apreldagi 253-son qarori bilan tasdiqlangan “Sog‘lom turmush tarzi” platformasi faoliyatini tashkil etish tartibi to‘g‘risidagi nizomda: 
 20-bandining yettinchi xatboshisi chiqarib tashlansin;
 2-ilova o‘z kuchini yo‘qotgan deb hisoblansin.
 1. O‘zbekiston Respublikasi Prezidentining 2018-yil 20-fevraldagi “Loyihaoldi, loyiha, tender hujjatlari va kontraktlarni ekspertizadan o‘tkazish tartibini takomillashtirish chora-tadbirlari to‘g‘risida”gi PQ-3550-son qarorining 5-ilovasi 9-bandi.
 2. O‘zbekiston Respublikasi Vazirlar Mahkamasining 2003-yil 3-iyuldagi “Kapital qurilishda tanlov savdolari tizimini takomillashtirish chora-tadbirlari to‘g‘risida”gi 302-son qarori.
 3. O‘zbekiston Respublikasi Vazirlar Mahkamasining 2005-yil 12-avgustdagi “O‘zbekiston Respublikasi Hukumatining ayrim qarorlariga o‘zgartirishlar kiritish to‘g‘risida”gi 196-son qarorining 2-ilovasi 33-bandi.
 4. O‘zbekiston Respublikasi Vazirlar Mahkamasining 2005-yil 8-sentabrdagi “O‘zbekiston Respublikasi Hukumatining ayrim qarorlariga o‘zgartirishlar kiritish va ba’zilarini o‘z kuchini yo‘qotgan deb hisoblash to‘g‘risida”gi 206-son qarorining 1-ilovasi 38-bandi.
 5. O‘zbekiston Respublikasi Vazirlar Mahkamasining 2008-yil 28-noyabrdagi “Sug‘oriladigan yerlarning meliorativ holatini yaxshilash dasturlarini shakllantirish va amalga oshirishni takomillashtirish chora-tadbirlari to‘g‘risida”gi 261-son qarorining 2-bandi va uning 3-ilovasi.
 6. O‘zbekiston Respublikasi Vazirlar Mahkamasining 2009-yil 20-fevraldagi “O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish to‘g‘risida”gi 50-son qarori.
 7. O‘zbekiston Respublikasi Vazirlar Mahkamasining 2011-yil 1-apreldagi “Davlat xaridlarini tashkil etishga doir normativ-huquqiy bazani takomillashtirish chora-tadbirlari to‘g‘risida”gi 100-son qarori 3-ilovasining 4-bandi.
 8. O‘zbekiston Respublikasi Vazirlar Mahkamasining 2012-yil 17-fevraldagi “O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish to‘g‘risida (O‘zbekiston Respublikasi Prezidentining 2011-yil 27-dekabrdagi “Ijtimoiy va fuqaro obyektlarini loyihalash va qurishda tegishli tartib o‘rnatish chora-tadbirlari to‘g‘risida”gi PQ-1666-son qarori)”gi 42-son qarori ilovasining 4-bandi.
 9. O‘zbekiston Respublikasi Vazirlar Mahkamasining 2012-yil 23-maydagi “O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish to‘g‘risida”gi 143-son qarori ilovasining 12-bandi.
 10. O‘zbekiston Respublikasi Vazirlar Mahkamasining 2013-yil 9-sentabrdagi “O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish, shuningdek ba’zilarini o‘z kuchini yo‘qotgan deb hisoblash to‘g‘risida (O‘zbekiston Respublikasi Prezidentining “O‘zbekiston Respublikasining Xususiylashtirish, monopoliyadan chiqarish va raqobatni rivojlantirish davlat qo‘mitasini tashkil etish to‘g‘risida” 2012-yil 13-noyabrdagi PF-4483-son Farmoni)”gi 244-son qarori 1-ilovasining 33-bandi.
 11. O‘zbekiston Respublikasi Vazirlar Mahkamasining 2014-yil 30-apreldagi “O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish to‘g‘risida (O‘zbekiston Respublikasi Prezidentining 2014-yil 3-martdagi “Qurilish tashkilotlarini yanada rivojlantirish va ularning moddiy-texnika bazasini mustahkamlash chora-tadbirlari to‘g‘risida” PQ-2137-son qarori)”gi 108-son qarori.
 12. O‘zbekiston Respublikasi Vazirlar Mahkamasining 2015-yil 4-noyabrdagi “O‘zbekiston Respublikasi Hukumatining ayrim qarorlariga qo‘shimchalar kiritish va ba’zilarini o‘z kuchini yo‘qotgan deb hisoblash to‘g‘risida (O‘zbekiston Respublikasi Vazirlar Mahkamasining 2015-yil 14-sentabrdagi “Tender savdolari o‘tkazishni yanada takomillashtirish chora-tadbirlari to‘g‘risida” 264-son qarori)”gi 317-son qarori.
 13. O‘zbekiston Respublikasi Vazirlar Mahkamasining 2016-yil 26-apreldagi “O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish, shuningdek ba’zilarini o‘z kuchini yo‘qotgan deb hisoblash to‘g‘risida (O‘zbekiston Respublikasining “O‘zbekiston Respublikasining Budjet kodeksini tasdiqlash to‘g‘risida” 2013-yil 26-dekabrdagi O‘RQ-360-son hamda “Soliq va budjet siyosatining 2016-yilga mo‘ljallangan asosiy yo‘nalishlari qabul qilinganligi munosabati bilan O‘zbekiston Respublikasining Soliq kodeksiga o‘zgartish va qo‘shimchalar kiritish to‘g‘risida” 2015-yil 31-dekabrdagi O‘RQ-398-son qonunlari)”gi 122-son qarori 1-ilovasining 57-bandi.
 14. O‘zbekiston Respublikasi Vazirlar Mahkamasining 2017-yil 27-iyundagi “Yer osti suvlaridan foydalanish sohasidagi faoliyatni yanada tartibga solish chora-tadbirlari to‘g‘risida”gi 430-son qarori 3-ilovasining 1-bandi.
 15. O‘zbekiston Respublikasi Vazirlar Mahkamasining 2017-yil 16-avgustdagi “O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish, shuningdek ba’zilarini o‘z kuchini yo‘qotgan deb hisoblash to‘g‘risida (O‘zbekiston Respublikasi Prezidentining “O‘zbekiston Respublikasi Xususiylashtirilgan korxonalarga ko‘maklashish va raqobatni rivojlantirish davlat qo‘mitasini tashkil etish to‘g‘risida” 2017-yil 18-apreldagi PF-5016-son Farmoni)”gi 638-son qarori 1-ilovasining 24-bandi.
 16. O‘zbekiston Respublikasi Vazirlar Mahkamasining 2017-yil 18-dekabrdagi “O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish, shuningdek, ba’zilarini o‘z kuchini yo‘qotgan deb hisoblash to‘g‘risida (O‘zbekiston Respublikasi Prezidentining “Tovarlar (ishlar, xizmatlar)ning davlat va korporativ xaridlarini amalga oshirishning zamonaviy shakl va uslublarini yanada joriy etish chora-tadbirlari to‘g‘risida” 2017-yil 23-avgustdagi PQ-3237-son qarori)”gi 992-son qarori 1-ilovasining 2-bandi.
 17. O‘zbekiston Respublikasi Vazirlar Mahkamasining 2019-yil 26-martdagi “O‘zbekiston Respublikasi Hukumatining ayrim qarorlariga o‘zgartirishlar kiritish, shuningdek, ba’zilarini o‘z kuchini yo‘qotgan deb hisoblash to‘g‘risida (O‘zbekiston Respublikasi Prezidentining “O‘zbekiston Respublikasi Prezidenti huzuridagi Loyiha boshqaruvi milliy agentligi faoliyatini yanada takomillashtirish chora-tadbirlari to‘g‘risida” 2019-yil 10-yanvardagi PF-5624-son Farmoni)”gi 254-son qarori 1-ilovasining 2-bandi.
 18. O‘zbekiston Respublikasi Vazirlar Mahkamasining 2019-yil 13-maydagi “O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish to‘g‘risida (O‘zbekiston Respublikasi Prezidentining “Mamlakatni ijtimoiy-iqtisodiy rivojlantirishning strategik vazifalari amalga oshirilishi samaradorligi uchun O‘zbekiston Respublikasi Vazirlar Mahkamasining mas’uliyatini oshirishga doir birinchi navbatdagi chora-tadbirlar to‘g‘risida” 2019-yil 28-yanvardagi PF-5644-son, “O‘zbekiston Respublikasi Prezidentining ayrim hujjatlariga o‘zgartirish va qo‘shimchalar kiritish, shuningdek, ba’zilarini o‘z kuchini yo‘qotgan deb hisoblash to‘g‘risida” 2019-yil 1-fevraldagi PF-5650-son farmonlari va O‘zbekiston Respublikasi Prezidentining “O‘zbekiston Respublikasi Hukumati ishini tashkil etishning sifat jihatidan yangi tizimini joriy etish to‘g‘risida” 2019-yil 28-yanvardagi PQ-4136-son qarori)”gi 397-son qarori ilovasining 12-bandi.
 19. O‘zbekiston Respublikasi Vazirlar Mahkamasining 2019-yil 14-iyundagi “Qurilish sohasida davlat boshqaruvi tizimining tubdan takomillashtirilishi munosabati bilan O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish, ba’zilarini o‘z kuchini yo‘qotgan deb hisoblash to‘g‘risida”gi 498-son qarori 1-ilovasining 3-bandi.
 20. O‘zbekiston Respublikasi Vazirlar Mahkamasining 2020-yil 18-fevraldagi “O‘zbekiston Respublikasida ijtimoiy va ishlab chiqarish infratuzilma obyektlarini qurish, rekonstruksiya qilish va kapital ta’mirlash bo‘yicha tanlov (tender) o‘tkazishni jadallashtirish chora-tadbirlari to‘g‘risida”gi 91-son qarori.